## Les Arts convida a descobrir l’univers d’Erik Satie, inspirador de la música moderna

*** Les Arts proposa un viatge sensorial per a tota la família entorn de la figura i l’obra del compositor de les cèlebres *Gymnopédies*
* Nacho Diago dirigix este espectacle d’ombres, amb els cantants del Centre de Perfeccionament, els dies 2 i 8 de novembre**

El Palau de les Arts Reina Sofia convida a descobrir el fascinant i pintoresc univers d’Erik Satie (1866–1925), considerat el pare de la música moderna, amb una innovadora proposta dirigida al públic familiar, que acollirà l’Aula Magistral els dies 2 i 8 de novembre a les 12:00 hores.

Nacho Diago debuta en Les Arts amb la direcció escènica d’*Erik Satie y el misterio de la habitación cerrada*, un sorprenent espectacle d’ombres amb acompanyament musical a càrrec dels cantants del Centre de Perfeccionament de Les Arts i la pianista Judit Kertész. La proposta ret homenatge, en el centenari de la seua mort, al geni francés que va revolucionar el llenguatge musical al començament del segle XX.

Basat en una idea original de Raquel Heredia i amb supervisió musical de Gonzalo Manglano, *Erik Satie y el misterio de la habitación cerrada* aborda tant la genialitat creativa com la singular i carismàtica personalitat de l’autor de les cèlebres *Gymnopédies*: un artista de caràcter irònic, poètic i, sobretot, posseïdor d’una profunda llibertat imaginativa.

La selecció de peces musicals, interpretades al piano per la soprano Holly Brow i el tenor Filipp Modestov, conforma el marc d’accés a la misteriosa habitació de Satie, al seu univers íntim i fragmentat, a on se succeïxen episodis d’obsessions i humor absurd, recreats mitjançant melodies, ombres i projeccions efímeres.

En el faristol figuren pàgines com *Gymnopédie núm. 1*, la seua peça més famosa, juntament amb *Gnossienne núm. 1* i *Gymnopédie núm. 3*, a més de cançons com *Je te veux* o *La diva de l’Empire*.

Les Arts recorda que les entrades per a este espectacle familiar tenen un preu únic de nou euros i es poden adquirir a través dels diferents canals de venda del teatre: taquilles, la línia de venda 96 197 59 00 i la [web de Les Arts](https://www.lesarts.com/).

Fecha: 31/10/2025